RAPPORT FRA KOMMISSIONEN TIL EUROPA-PARLAMENTET OG RÅDET om den frivillige ordning for miljøvenligt design af billedbehandlingsudstyr /* COM/2013/023 final */





RAPPORT FRA KOMMISSIONEN TIL EUROPA-PARLAMENTET OG RÅDET om den frivillige ordning for miljøvenligt design af billedbehandlingsudstyr (EØS-relevant tekst) 1. Indledning og retsforskrifter Europa-Parlamentets og Rådets direktiv 2009/125/EF af 21. oktober 2009 om rammerne for fastlæggelse af krav til miljøvenligt design af energirelaterede produkter (direktivet om miljøvenligt design)[1] udgør en retlig ramme for fastlæggelse af krav til miljøvenligt design af udvalgte prioriterede produkter. Det fremgår af artikel 15, stk. 2, litra a)-c), i direktivet om miljøvenligt design, at en prioriteret produktgruppe skal være omfattet af enten en obligatorisk gennemførelsesforanstaltning (dvs. en forordning fra Kommissionen) eller en selvreguleringsforanstaltning (f.eks. en frivillig aftale indgået af industrien), hvis den opfylder tre betingelser: i) salget af produktet skal være af en væsentlig størrelse, ii) det har en væsentlig miljøpåvirkning, og iii) det har et betydeligt potentiale med hensyn til at mindske dets miljøpåvirkning. Desuden fremgår det af betragtning 18 til direktivet om miljøvenligt design, at de prioriterede produktgrupper bør være omfattet af alternative fremgangsmåder som f.eks. selvregulering fra industriens side eller frivillige aftaler frem for obligatoriske gennemførelsesforanstaltninger, hvis de med en vis sandsynlighed vil kunne opfylde de politiske målsætninger hurtigere eller billigere end obligatoriske krav. Frivillige aftaler eller andre selvreguleringsforanstaltninger kan overvejes som alternativer til gennemførelsesforanstaltninger inden for rammerne af direktivet om miljøvenligt design, forudsat at de opfylder de kriterier, der er fastlagt i bilag VIII til direktivet. 2. Frivillig ordning for billedbehandlingsudstyr foreslået af industrien I artikel 16, stk. 2, litra a), i direktivet om miljøvenligt design bestemmes det, at Kommissionen skal indføre gennemførelsesforanstaltninger for produktgrupper inden for kontorudstyr og forbrugerelektronik, der frembyder et stort potentiale for en omkostningseffektiv nedbringelse af drivhusgasemissionerne. Kommissionen bestilte forberedende undersøgelser af produktgrupper inden for kontorudstyr og forbrugerelektronik, herunder billedbehandlingsudstyr. Den forberedende undersøgelse af billedbehandlingsudstyr[2] bekræftede, at denne produktgruppe opfylder de kriterier, der er opstillet i artikel 15 i direktivet om miljøvenligt design. Salget af dem er navnlig af en væsentlig størrelse, de har en væsentlig miljøpåvirkning og et betydeligt potentiale med hensyn til at mindske deres miljøpåvirkning. Billedbehandlingsudstyr bør derfor være omfattet af en gennemførelsesforanstaltning eller af en selvreguleringsforanstaltning. De virksomheder, der er aktive på markedet for billedbehandlingsudstyr, har foreslået en frivillig ordning for produktgruppen billedbehandlingsudstyr i EU og har med henblik herpå indgået en frivillig aftale, hvori er fastlagt specifikke krav til miljøvenligt design af billedbehandlingsudstyr, der markedsføres på EU-markedet. Den frivillige ordning blev vedtaget den 16. februar 2011. Det skønnes, at de forpligtelser, som underskriverne af den frivillige aftale har indgået, vil medføre besparelser i 2020 på 15 TWh svarende til 4,1 Mt CO2-emissioner, og mellem 2011 og 2020 på 130 TWh svarende til 36 Mt CO2-emissioner. Kommissionen gennemførte en fuldstændig konsekvensanalyse[3] af den frivillige ordning, som industrien havde foreslået, og høringer af interessenter under konsultationsforummet for miljøvenligt design[4], der er indført med artikel 18 i direktivet om miljøvenligt design. I konsekvensanalysen konkluderedes det, at den foreslåede frivillige ordning ville nå de politiske målsætninger hurtigere og billigere end obligatoriske krav. Det konkluderedes ligeledes, at den foreslåede ordning som krævet i bilag VIII til direktivet om miljøvenligt design opfyldte alle bestemmelserne i traktaten (navnlig reglerne for det indre marked og konkurrencereglerne), EU's internationale forpligtelser (herunder multilaterale handelsbestemmelser), målsætningerne i direktivet om miljøvenligt design og de specifikke vurderingskriterier, dvs. i) fri deltagelse, ii) merværdi, iii) repræsentativitet, iv) kvantitetsbestemte mål og indfasningsmål, v) civilsamfundets inddragelse, vi) kontrol og rapportering, vii) omkostningseffektivitet ved forvaltning af et selvregulerende initiativ, viii) bæredygtighed og ix) forenelighed mellem incitamenter. 3. Elementer i den frivillige aftale I den frivillige aftale, som industrien har indgået, fastsættes de specifikke krav til miljøvenligt design for billedbehandlingsudstyr, der bringes i omsætning på markedet i EU. De produkter, der er omfattet af aftalen, er også underlagt det frivillige energimærkningsprogram Energy Star, som fastsætter energimærkningskrav for forskelligt kontorudstyr, herunder billedbehandlingsudstyr. Som krævet i direktivet om miljøvenligt design, repræsenterer underskriverne af denne frivillige ordning et stort flertal inden for den relevante økonomiske sektor. De enkelte underskrivere af aftalen forpligtede sig til at sikre, at mindst 90 % af alt billedbehandlingsudstyr, der bringes i omsætning på markedet, lever op til minimumskravene til effektivitet med hensyn til typisk energiforbrug og driftsmåde. Desuden skal alle printerprodukter tilbyde en “N-up print”-funktion[5] som standard, ligesom de skal opfylde kravene til patroner (f.eks. bør designet ikke forhindre genanvendelse/genvinding og brug af andre producenters patroner). Alle nye produkter skal også leve op til kravene til genvinding (f.eks. nem demontering og mærkning af plast). Endelig forpligtede underskriverne sig til at leve op til de specifikke informationskrav (f.eks. information om ressource- og energieffektivitet). Ud over fastlæggelse af kravene til miljøvenligt design oprettes der med aftalen to administrative organer: · Styringskomitéen bestående af repræsentanter for underskriverne af aftalen og Kommissionen, som forvalter aftalen[6] · Den uafhængige inspektør, der vurderer de enkelte underskriveres overholdelse af de forpligtelser, der er fastsat i aftalen, og som sender Kommissionen overensstemmelsesrapporter[7]. I aftalen defineres også indberetningsforpligtelser, idet det anføres, at de enkelte underskrivere skal forsyne den uafhængige inspektør med de krævede oplysninger, og sker dette ikke, risikerer de at miste deres status som underskrivende part. Desuden indeholder aftalen bestemmelser om en procedure, der tillader styringskomitéen at ændre aftalens bestemmelser, navnlig for at tilpasse kravenes strenghed til situationen på markedet. Under denne procedure vil kravene i den frivillige aftale blive revideret tre måneder efter offentliggørelsen af en ny version af kravene til billedbehandlingsudstyr i Energy Star-programmet. En fleksibel fremgangsmåde med hensyn til fastsættelse af de relevante parametre og de gældende krav er vigtig i forbindelse med billedbehandlingsudstyr, da dets funktioner udvikler sig hurtigt. For i god tid at give alle interessenter, navnlig potentielle underskrivere, korrekt og ajourført information om de krav, der gælder for billedbehandlingsudstyr, vil den seneste udgave af den frivillige aftale altid blive offentliggjort sammen med konsekvensanalysen og denne rapport på Kommissionens Europawebsted om politikken for miljøvenligt design[8] og på webstedet for denne ordning[9]. 4. Accept af den frivillige ordning Da den frivillige ordning for billedbehandlingsudstyr, som industrien har foreslået, vil nå de politiske målsætninger hurtigere og billigere end obligatoriske krav, og da den opfylder alle de kriterier, der er opstillet i bilag VIII til direktivet om miljøvenligt design, anerkender Kommissionen, at billedbehandlingsudstyr, der bringes i omsætning på markedet i EU, er omfattet af en frivillig ordning for miljøvenligt design udarbejdet af industrien for billedbehandlingsudstyr. Betingelserne for ordningen er fastsat i den frivillige aftale indgået af industrien. Kommissionen mener, at denne frivillige ordning er et gyldigt alternativ til en gennemførelsesforanstaltning vedrørende miljøvenligt design. Derfor vil Kommissionen afholde sig fra at fastsætte obligatoriske krav til miljøvenligt design for billedbehandlingsudstyr, der bringes i omsætning på markedet i EU, når blot den frivillige aftale og eventuelle senere udgaver indgået i henhold til den frivillige ordning efter Kommissionens mening lever op til målsætningerne og de generelle principper fastsat i direktivet om miljøvenligt design. Den frivillige ordning skal navnlig i hele anvendelsesperioden blive ved med at overholde de generelle principper fastsat i direktivet om miljøvenligt design, herunder: bidrage til de politiske målsætninger i direktivet om miljøvenligt design; fri deltagelse for alle virksomheder, der er aktive på markedet for billedbehandlingsudstyr; dækning af langt størstedelen af den relevante økonomiske sektor[10]; klare og utvetydige vilkår og betingelser; gennemsigtighed; et veltilrettelagt kontrolsystem; og ingen uforholdsmæssige administrative byrder. Desuden skal eventuelle specifikke krav til miljøvenligt design for billedbehandlingsudstyr, der bringes i omsætning og/eller ibrugtages på markedet i EU, som er fastsat i den frivillige aftale og eventuelle efterfølgende udgaver indgået under den frivillige ordning, medføre merværdi i form af generelt forbedrede miljøresultater for de produkter, der er omfattet. Desuden skal underskriverne af den frivillige ordning, som Kommissionen og de berørte aktører har anmodet om[11]: · løbende vurdere udviklingen i anvendelsen af ordningen · samarbejde med Kommissionens tjenestegrene, medlemsstaterne og interessenter om løbende at forbedre billedbehandlingsudstyrs miljøresultater, navnlig ved løbende at nedsætte målene for energiforbrug fastsat i den frivillige aftale og medtage andre relevante miljøaspekter, hvor det er relevant · samarbejde med Kommissionens tjenestegrene, medlemsstaterne og interessenterne om forbedring af indberetningsmekanismen og bestemmelserne om revision · inden for de frister, der er fastsat i den frivillige aftale, fremsende de relevante data, der gør det muligt for Kommissionen og interessenterne at kontrollere realiseringen af målsætningerne i aftalen, hvormed hver enkelt underskriver forpligter sig til at fremsende oplysninger om alle de modeller af billedbehandlingsudstyr, denne har bragt i omsætning på markedet i EU, og oplysninger om energiforbruget og andre miljøkrav, som er fastsat i den frivillige ordning (f.eks. nem genvinding og informationskrav), for hver enkelt model af billedbehandlingsudstyr, der er omfattet af den frivillige ordning, · bestræbe sig på at sikre en aktiv inddragelse af potentielle underskrivere i ordningen. 5. Kontrol med den frivillige ordning Som krævet i punkt 6 i bilag VIII til direktivet om miljøvenligt design, kontrollerer Kommissionen bistået af konsultationsforummet for miljøvenligt design og det i artikel 19, stk. 1, i direktivet om miljøvenligt design omhandlede udvalg anvendelsen af den frivillige ordning, navnlig dens overensstemmelse med de generelle principper og hensigtsmæssigheden af de krav til miljøvenligt design, der er opstillet i den frivillige aftale og eventuelle senere udgaver. Kommissionen vil være særlig opmærksom på de indberetningskrav og kontrolbestemmelser, der er fastsat i direktivet om miljøvenligt design, i eksisterende retningslinjer fra Kommissionen og i selve aftalen. Kommissionen vil navnlig kontrollere, om aftalens bestemmelser og underskrivernes anvendelse af dem giver Kommissionen og interessenterne (herunder de nationale myndigheder) mulighed for effektivt at kontrollere aftalens effektivitet, og hvor godt den lever op til målsætningerne. Hvis Kommissionen konkluderer, at målsætningerne og de generelle principper i direktivet om miljøvenligt design som afspejlet i den frivillige ordning ikke vil blive opfyldt og/eller underskriverne af den frivillige ordning ikke løbende over tid vil nedbringe målene for energiforbrug, forbedre kravene til andre aspekter end energirelaterede aspekter anført i den frivillige aftale eller, hvor det er nødvendigt, medtage nye relevante miljømæssige aspekter i efterfølgende versioner, fastsætter Kommissionen krav til miljøvenligt design for billedbehandlingsudstyr via en obligatorisk gennemførelsesforanstaltning. 6. Konklusioner Den frivillige ordning for miljøvenligt design, som industrien har foreslået for billedbehandlingsudstyr, er i overensstemmelse med traktatens bestemmelser, EU's internationale forpligtelser og specifikke bedømmelseskriterier, og anses derfor for at være gyldig under direktivet om miljøvenligt design. Kommissionens vurdering har vist, at denne frivillige ordning for miljøvenligt design vil nå de politiske målsætninger hurtigere og billigere end obligatoriske krav. Kommissionen anerkender, at billedbehandlingsudstyr, der bringes i omsætning på markedet i EU, bør være omfattet af den frivillige ordning for miljøvenligt design. Betingelserne for ordningen er fastlagt i den frivillige aftale indgået af industrien. Kommissionen anser denne frivillige ordning for at være et gyldigt alternativ til en gennemførelsesforanstaltning for miljøvenligt design og vil for nuværende afholde sig fra at fastsætte obligatoriske krav til miljøvenligt design af billedbehandlingsudstyr, der bringes i omsætning på EU-markedet. Kommissionen vil løbende overvåge anvendelsen af den frivillige ordning. Hvis det skulle vise sig, at målsætningerne og de generelle principper i direktivet om miljøvenligt design ikke nås, vil Kommissionen fastsætte krav til miljøvenligt design af billedbehandlingsudstyr i en obligatorisk gennemførelsesforanstaltning. [1] EUT L 285 af 31.10.2009, s. 10. [2] EuP Preparatory study ‘Lot 4 — Imaging equipment, copiers, faxes, printers, scanners, MFD’, udført af et konsortium bestående af seks virksomheder, herunder Fraunhofer IZM, Öko-Institut, Bio Intelligence Service, Deutsche Umwelthilfe, PE Europe, CODDE. Endelige rapporter blev offentliggjort i december 2007 og maj 2008. Dokumentation findes på undersøgelseswebstedet http://www.ecoimaging.org/. [3] Udvalget for Konsekvensanalyse afgav en positiv udtalelse om konsekvensanalysen den 21. september 2012. [4] Den frivillige ordning for billedbehandlingsudstyr er blevet drøftet to gange i konsultationsforummet for miljøvenligt design, nemlig på dets møder den 12. oktober 2009 og den 9. oktober 2012. [5] Mulighed for at printe flere sider af et dokument på et ark, når produktet styres af den originale software, der leveres af fabrikanten. [6] Repræsentanter for EU-medlemsstaterne, EFTA/EØS-landene og ngo'er har observatørstatus. [7] Overensstemmelsesrapporter stilles til rådighed for og drøftes med interessenter. [8] http://ec.europa.eu/energy/efficiency/labelling/agreements_en.htm. [9] www.eurovaprint.eu [10] Mindst 70 % af de produkter, der bringes i omsætning [11] Møde i konsultationsforummet for miljøvenligt design den 9. oktober 2012.